NARIADENIE RADY (ES) č. 569/2008
z 12. júna 2008,
ktorým sa mení a dopĺňa nariadenie č. 11 týkajúce sa odstránenia diskriminácie v oblasti cien a podmienok dopravy pri uplatňovaní článku 79 ods. 3 Zmluvy o založení Európskeho hospodárskeho spoločenstva
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 75 ods. 3,
so zreteľom na návrh Komisie,
so zreteľom na stanovisko Európskeho hospodárskeho a sociálneho výboru (1),
keďže v nariadení č. 11 (2) sa stanovili pravidlá Spoločenstva požadované podľa článku 75 zmluvy s cieľom zrušiť určité formy diskriminácie, pokiaľ ide o vnútrozemskú dopravu v rámci Spoločenstva. S cieľom znížiť administratívne zaťaženie podnikov by sa malo uvedené nariadenie zjednodušiť odstránením zastaralých a zbytočných požiadaviek, najmä požiadavky uchovávať v papierovej forme určité informácie, ktoré sú v dôsledku technického pokroku teraz k dispozícii v účtovných systémoch prepravcov,
PRIJALA TOTO NARIADENIE:
Článok 1
Nariadenie č. 11 sa týmto mení a dopĺňa takto:
1.
Článok 5 sa vypúšťa.
2.
Článok 6 sa mení a dopĺňa takto:
a)
z odseku 1 sa vypúšťa piata a šiesta zarážka;
b)
z odseku 2 sa vypúšťa tretia veta;
c)
odsek 3 sa nahrádza takto:
„3. Ak existujúce doklady, ako napr. nákladné listy alebo akýkoľvek iný prepravný doklad, obsahujú všetky podrobnosti uvedené v odseku 1 a v spojení so záznamovými a účtovnými systémami prepravcu umožňujú vykonávať úplnú kontrolu ceny a podmienok dopravy, takže formy diskriminácie uvedené v článku 75 ods. 1 zmluvy sa tým môžu odstrániť alebo je možné sa im vyhnúť, od prepravcu sa predloženie nových dokladov nevyžaduje.“
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 12. júna 2008